
PATVIRTINTA

VšĮ Kauno regiono atliekų tvarkymo centro

direktoriaus  2014 m. spalio 30 d.

įsakymu  Nr. 14-54
KAUPIAMŲ LĖŠŲ ŠALIA REGIONINIŲ SĄVARTYNŲ ESANČIOMS BENDRUOMENĖMS SKYRIMO TVARKOS APRAŠAS

I. BENDROSIOS NUOSTATOS

1. Kaupiamų lėšų (toliau –lėšų) šalia regioninių sąvartynų esančioms bendruomenėms skyrimo tvarkos aprašo (toliau – Aprašas) tikslas – racionaliai paskirstyti lėšas, skirtas remti bendruomenių projektus, kurie mažintų ar iš dalies kompensuotų sąvartyno kaimynystės  neigiamą poveikį aplinkai ir gyventojams.

2. Lėšos kaupiamos iš VšĮ Kauno regiono atliekų tvarkymo centro  pajamų tam tikslui skirtų lėšų kaupimo fonde.

3. Lėšų kaupimo dydis tvirtinamas VšĮ Kauno regiono atliekų tvarkymo centro visuotino dalininkų susirinkimo sprendimu.

4. Jei VšĮ Kauno regiono atliekų tvarkymo centro lėšų kaupimo fonde yra pakankamai lėšų prašymui tenkinti bei Valdybai priėmus teigiamą sprendimą, prašymas finansuojamas 100 proc. Jei VšĮ Kauno regiono atliekų tvarkymo centro lėšų kaupimo fonde nėra pakankamai lėšų prašymui tenkinti, išlaidos kompensuojamos neviršijant sukauptos sumos.

5.  Kaupiamų lėšų šalia regioninių sąvartynų esančių bendruomenių projektams skyrimą tvirtina VšĮ Kauno regiono atliekų tvarkymo centro Valdyba (toliau – Valdyba), vadovaudamasi šiuo aprašu.

II. APRAŠE VARTOJAMI SUTRUMPINIMAI IR SĄVOKOS

6. Apraše vartojami sutrumpinimai:

Kauno RATC – VšĮ Kauno regiono atliekų tvarkymo centras.

Valdyba – VšĮ Kauno regiono atliekų tvarkymo centro Valdyba.
7. Apraše vartojamos sąvokos:

Bendruomenė – kaimo (miestelio) vietovės gyventojai, siejami bendrų gyvenimo kaimynystėje poreikių ir interesų. Kaimo (miestelio) bendruomenė, siekianti gauti finansinę paramą, turi Lietuvos Respublikos asociacijų įstatymo arba Lietuvos Respublikos viešųjų įstaigų įstatymo (Žin., 1996, Nr. 68-1633; 2004, Nr. 25-752) nustatyta tvarka įsteigti bendruomeninę organizaciją, kurios paskirtis – per iniciatyvas įgyvendinti viešuosius interesus, susijusius su gyvenimu kaimynystėje. 

Paramos paraiška – nustatytos formos dokumentas, kurį turi užpildyti ir pateikti Kauno RATC pareiškėjas, siekiantis gauti paramą.

Paramos gavėjas – pareiškėjas, kuris atitinka visus reikalavimus paramai gauti ir kuriam skiriama ši parama. 

Projektas – visuma dokumentų, kuriuose nurodomi numatyti veiksmai, pagrįsti paramos paraiškoje, jos prieduose esama informacija, ir pinigų suma numatytiems projekto tikslams pasiekti.

Projektų atrankos komisija – pateiktų projektų atranką vykdanti komisija.

Tinkamumo kriterijus – požymis, pagal kurį nustatomas pareiškėjo ar projekto tinkamumas gauti paramą.

Viešoji erdvė – visuomenės bendriesiems interesams skirta erdvė.

Seniūnaičių sueiga - yra seniūnijų seniūnaitijų seniūnaičių susirinkimas.
III. PROJEKTŲ IR PAREIŠKĖJŲ TINKAMUMO KRITERIJAI

8. Tinkamumo kriterijai, taikomi projektams:

8.1. projektas atitinka IV skyriuje nurodytas veiklos sritis ir nurodytas tinkamas finansuoti išlaidas;

8.2. projektas įgyvendinamas IV skyriuje nurodytoje teritorijoje.

8.3. projektas yra viešojo pobūdžio, susijęs su daugumos kaimo (miestelio) vietovės gyventojų interesų tenkinimu.
9. Tinkamumo kriterijai, taikomi paramos gavėjui:

9.1. įregistruotas viešuoju juridiniu asmeniu Lietuvos Respublikos juridinių asmenų registre Lietuvos Respublikos teisės aktų nustatyta tvarka;

9.2. neturi mokestinės nepriemokos Lietuvos Respublikos valstybės biudžetui, savivaldybių biudžetams, fondams, į kuriuos mokamus mokesčius administruoja Valstybinė mokesčių inspekcija (išskyrus atvejus, kai mokesčių, delspinigių, baudų mokėjimas atidėtas Lietuvos Respublikos teisės aktų nustatyta tvarka arba dėl šių mokesčių, delspinigių, baudų vyksta mokestinis ginčas), neskolingas Valstybinio socialinio draudimo fondui;

9.3. nekilnojamasis turtas, t. y. pastatai ir žemė, kuriam remontuoti, įrengti ar tvarkyti prašoma paramos, yra valdomas teisėtais pagrindais ne trumpesnį kaip 3 metų laikotarpį nuo paramos paraiškos įregistravimo datos. Valstybinė žemė turi būti priskirta neprivatizuojamai žemei ir valstybinės žemės patikėtinio sprendimu turi būti leista valstybinėje žemėje įgyvendinti projektą ne trumpiau kaip 3 metus nuo paramos paraiškos įregistravimo datos;

9.4. pateikė projekte numatytų išlaidų vertės nustatymo patvirtinimo dokumentus (įvykdytų viešųjų pirkimų dokumentų kopijas, esant reikalui su techninėmis specifikacijomis);   

9.5. paramos gavėjas privalo būti perkančioji organizacija. Jei paramos gavėjas neatlieka viešųjų pirkimų pats, tuo atveju jis, kaip perkančioji organizacija, privalo įgalioti kitą instituciją savo vardu atlikti pirkimą (pagal VPĮ);

9.6.  pateikė projekto poreikio patvirtinimo dokumentų (kaimo (miestelio) gyventojų poreikio tyrimo, apklausos, visuotinio bendruomenės susirinkimo, seniūnaičių sueigos ar kito valdymo organo susirinkimo protokolo) kopijas;

9.7. bendruomenė turi ne mažiau kaip 15 narių;

9.8. įsipareigoja:
9.8.1. nelikviduoti bendruomenės 3 metus nuo paramos sutarties pasirašymo;

9.8.2.  neatlikti projekte numatytos pagrindinės veiklos pakeitimo, nekeisti projekto įgyvendinimo vietos ir sąlygų, neparduoti ir kitaip neperleisti kitam asmeniui už paramos lėšas įsigyto, remontuoto, įrengto ar tvarkyto turto trumpiausiai 3 metus nuo paramos sutarties pasirašymo;

9.8.3. saugoti visus su projekto įgyvendinimu susijusius dokumentus 3 metus nuo paramos sutarties pasirašymo;

9.8.4. turtą, kuriam įsigyti, remontuoti, įrengti ar tvarkyti yra suteikta parama, projekto įgyvendinimo ir paramos panaudojimo priežiūros metu, trumpiausiai 3 metus nuo paramos sutarties pasirašymo dienos, naudoti pagal paskirtį bendruomenės poreikiams tenkinti.

IV. TINKAMOS FINANSUOTI IŠLAIDOS

10. Kaupiamos lėšos skiriamos šalia regioninių sąvartynų esančioms bendruomenėms, siekiant sumažinti ar iš dalies kompensuoti sąvartyno kaimynystės neigiamą poveikį aplinkai ir gyventojams.

11.  Lėšos šalia regioninių sąvartynų esamoms bendruomenėms gali būti skiriamos:

11.1. įmokų (rinkliavos) už komunalinių atliekų surinkimą ir tvarkymą padengimui;

11.2. bendruomenių projektams, kurie gerintų bendruomenių gyvenimo sąlygas (triukšmo, kvapų mažinimas, teritorijų tvarkymas, infrastruktūros  įrengimas/ gerinimas ir pan.)

V. PARAMOS PARAIŠKŲ TEIKIMO TVARKA

12. Paramos paraiškos pildomos pagal nustatytą paramos paraiškos formą (1 priedas). 

13. Paramos paraiška turi būti pateikta spausdintine forma. 

14. Paramos paraiška ir pridedami dokumentai pateikiami užpildyti lietuvių kalba.

15. Užpildytą paramos paraišką, pasirašytą pareiškėjo vadovo ar pareiškėjo įgalioto asmens, pridedamus dokumentus ir raštą su jame nurodytais teikiamais dokumentais ir jų lapų skaičiumi, pareiškėjas privalo pateikti asmeniškai arba per įgaliotą asmenį, atsiųsti per kurjerį arba paštu registruota pašto siunta. Kitais būdais (faksu, elektroniniu paštu ir kt.) arba kitais adresais pateiktos paramos paraiškos nepriimamos ir grąžinamos pareiškėjui. Pateikiamas vienas, susegtas į bylą, originalus paramos paraiškos egzempliorius.

16. Prie užpildytos paramos paraiškos būtina pridėti šiuos dokumentus (kopijos turi būti patvirtintos paramos paraišką teikiančio pareiškėjo vadovo ar pareiškėjo įgalioto asmens parašu, nurodant, kad kopija tikra):

16.1. juridinio asmens registravimo pažymėjimo kopiją;

16.2. juridinio asmens steigimo dokumentų, t. y. įstatų ar kitų dokumentų, kuriuos įstatams prilygina Lietuvos Respublikos civilinis kodeksas (Žin., 2000, Nr. 74-2262), kopijas;

16.3. nekilnojamojo turto teisėto valdymo dokumentus (jei parama teikiama nekilnojamojo turto remontui, rekonstrukcijai ar pan.): 

16.3.1. VĮ Registrų centro pažymėjimo apie nekilnojamojo daikto ir daiktinių teisių į jį įregistravimą Lietuvos Respublikos nekilnojamojo turto registre kopiją;
16.3.2. nekilnojamojo turto valdymo sutarčių, kuriomis patvirtinamas nekilnojamojo turto valdymo teisėtumas ir kurios sudarytos ne mažiau kaip 3 metų laikotarpiui nuo paramos paraiškos įregistravimo datos, kopijas (kartu pateikiama VĮ Registrų centro pažyma apie sutarčių įregistravimą Lietuvos Respublikos nekilnojamojo turto registre);

16.3.3. projektą įgyvendinant valstybinėje žemėje, valstybinės žemės patikėtinio sprendimo leisti pareiškėjui įgyvendinti projektą ir vykdyti remiamą veiklą ne mažiau kaip 3 metus nuo paramos paraiškos įregistravimo datos kopiją;

16.4. projekte numatytų išlaidų vertės pagrindimo dokumentus:

16.4.1. įvykdytų viešųjų pirkimų dokumentų kopijas, esant reikalui su techninėmis specifikacijomis;   

16.4.2. įgaliojimų dėl viešųjų pirkimų atlikimo pavedimo kitai institucijai kopijas, jei viešuosius pirkimus atlieka kita įgaliota institucija.

16.5. projekto poreikio patvirtinimo dokumentų (pvz., kaimo (miestelio) gyventojų poreikio tyrimo, apklausos, visuotinio bendruomenės narių susirinkimo ar kito bendruomenės valdymo organo susirinkimo protokolo) kopijas;

16.6. dokumento, kuriuo įrodomas pareiškėjo vadovo ar kito įgalioto asmens atstovavimo pareiškėjui teisinis pagrindas, kopiją.

VI. PARAMOS PARAIŠKOS DUOMENŲ TIKRINIMAS IR PARAMOS PARAIŠKOS vertinimas

17. Paramos paraiškos vertinimo proceso metu atliekamas projekto administracinės atitikties ir tinkamumo vertinimas bei projekto kokybės ir naudos vertinimas.

18. Vieno projekto vertinimus atlieka ne mažiau kaip du Kauno RATC direktoriaus įsakymu paskirti vertintojai (toliau – vertintojai).

19. Paramos paraiškos vertinimo metu nustatoma, ar paramos paraiška tinkamai užpildyta, pateikti Apraše nurodyti dokumentai ir informacija, ir ar pareiškėjas ir projektas atitinka Taisyklių III ir  IV skyriuose nustatytus kriterijus.

20. Projekto vertinimas atliekamas pagal tikrinimo lenteles (2 ir 3 priedai), įrašant į jas duomenis.

21.  Jeigu paramos paraiškos vertinimo metu nustatoma, kad pateikti ne visi reikalingi dokumentai ir (ar) duomenys, arba paramos paraiška užpildyta netinkamai, vertintojas elektroniniu paštu pareiškėjui išsiunčia paklausimą. Atsakymui pateikti pareiškėjui suteikiamas iki 10 darbo dienų terminas. Susirašinėjimas tarp vertintojo ir pareiškėjo vyksta elektroniniu paštu. 

22. Vertintojas gali kreiptis į kitas institucijas papildomos informacijos apie pareiškėją, naudotis kitais oficialiais informacijos šaltiniais, vertindamas pareiškėjo pateiktą informaciją bei duomenis.

23. Kauno RATC vertintojams, įvertinus gautas projektų paraiškas, rengiamas dokumentų komplektas Valdybai dėl lėšų skyrimo parengtiems projektams, pridedant šių lėšų poreikį pagrindžiančius ir patvirtinančius dokumentus, planuojamą investicijų sumą. 

24.  Valdyba, priimdama sprendimą dėl lėšų skyrimo ir jos dydžio vertina:

24.1. prašymo pagrįstumą;

24.2. lėšų poreikį patvirtinančius dokumentus.

25. Valdyba gali priimti sprendimus, kai posėdyje dalyvauja daugiau kaip 2/3 valdybos narių. Valdybos priimti sprendimai yra teisėti, kai už juos balsavo daugiau kaip 2/3 visų valdybos narių. 

26. Jei Kauno RATC vertintojai nustato viešųjų pirkimų organizavimo pažeidimus, raštiškai apie tai informuoja Valdybą. Valdyba priima sprendimą dėl paramos skyrimo. 

27. Tuo atveju, kai Valdyba nusprendžia paramos neskirti, Kauno RATC per 5 darbo dienas nuo sprendimo priėmimo informuoja pareiškėją, nurodydama paramos neskyrimo priežastis.

VII. PARAMOS SUTARČIŲ SUDARYMAS IR PARAMOS MOKĖJIMAS

28. Valdybai priėmus teigiamą sprendimą tenkinti prašymą, Kauno RATC parengia paramos sutarties projektą ir informuoja paramos gavėją apie atvykimą pasirašyti sutartį.

29. Paramos gavėjas, pasirašęs sutartį, įgyvendina projektą savomis lėšomis.

30. Paramos gavėjas, baigęs vykdyti projektą, Kauno RATC pateikia informaciją apie apmokėtas išlaidas, pridėdamas išlaidų pagrindimo (sutarčių,darbų atlikimo, prekių perdavimo-priėmimo aktai, prekių, paslaugų pirkimo sąskaitas faktūras) ir apmokėjimo įrodymo dokumentų (banko išrašai, kasos kvitai) patvirtintas (vadovo parašu ir antspaudu, jeigu paramos gavėjas antspaudą privalo turėti) kopijas.

31. Kauno RATC, patikrinęs gautus dokumentus, į paramos sutartyje nurodytą paramos gavėjo sąskaitą sutartyje nurodytu terminu perveda paramai skiriamas lėšas.

32. Esant būtinybei, Kauno RATC paskirta komisija turi teisę patikrinti faktiškai įgyvendintų priemonių ir pateiktų dokumentų atitiktį.

33. Parama paramos gavėjui nesuteikiama, turi būti paramos gavėjo grąžinama arba išieškoma įstatymų nustatyta tvarka, kai:

33.1. Paaiškėja, jog finansinė parama buvo skirta pateikus melagingus, neteisingus, netikslius duomenis ir/arba paramos gavėjas nutylėjo informaciją, reikšmingą Kauno RATC sprendimo dėl finansinės paramos suteikimo priėmimui.

33.2. Paramos gavėjas atsisako sudaryti galimybę Kauno RATC patikrinti faktiškai įgyvendintų priemonių ir pateiktų dokumentų atitiktį.

VIII. BAIGIAMOSIOS NUOSTATOS

28. Valdybai nepatenkinus prašymo dėl finansavimo, pareiškėjas turi teisę per 10 dienų apskųsti Valdybos sprendimą Lietuvos Respublikos teisės aktų nustatyta tvarka.

29. Apie pasikeitusius paramos gavėjo rekvizitus, atsiskaitomosios sąskaitos numerį, projekto vadovą, paramos gavėjas privalo informuoti Kauno RATC per 5 darbo dienas nuo duomenų pasikeitimo datos.

30. Kiti šiose Taisyklėse nereglamentuojami klausimai sprendžiami vadovaujantis Bendrųjų administravimo taisyklių ir kitų teisės aktų nustatyta tvarka.

                         _________________________________________

